Judeţele cu cea mai semnificativă reducere, adică mai mare de 20%, sunt Hunedoara (25,6%), Teleorman (24,1%), Caraş - Severin (23,2%), Tulcea (23,2%), Mehedinţi (22,1%), Brăila (20,4%) şi Neamţ (20,1%).

În ceea ce priveşte Capitala, la recensământul populaţiei şi locuinţelor din 1992, se consemnau circa 2,068 milioane de persoane, iar la 1 ianuarie 2014 erau 1,865 milioane de persoane, scăderea fiind de 9,8%.

Populaţia rezidentă a României la 1 ianuarie 2014 era formată din 19,947 milioane de cetăţeni, în scădere cu 72.763 persoane (0,36%), comparativ cu 1 ianuarie 2013, iar faţă de 1 ianuarie 2012 reducerea a fost de 148.685 persoane (0,74%). Factorii care au dus la această situaţie sunt sporul natural negativ şi migraţia internaţională.

Populaţia după domiciliu a înregistrat, la 1 iulie 2014, o scădere de 844.130 persoane (3,65%), faţă de 1 ianuarie 1992, când erau circa 23,144 milioane de persoane.

Conform datelor INS, în 2013, la emigrări, au fost înregistrate 153.646 persoane, iar la imigrări 161.755 persoane, soldul migratoriu fiind negativ, de 8.109 persoane. Ţările preferate de români pentru emigrare sunt Italia şi Marea Britanie, a precizat Tudorel Andrei.

Potrivit INS, populaţia rezidentă, la o dată determinată, reprezintă totalitatea persoanelor cu cetăţenie română, străini şi fără cetăţenie, care au reşedinţa obişnuită pe teritoriul României, pentru o perioadă de cel puţin 12 luni. Populaţia după domiciliu reprezintă numărul persoanelor, cu cetăţenie română şi domiciliul pe teritoriul României, delimitat după criterii administrativ-teritoriale.

loading...